  Майя Бывальцева Спортъя кык центръёслэсь но Кеч парклэсь (Кызьпу арамалэсь) выль концепцизэ эскериз 31-тӥ куартолэзе Ижкарысь Инвестициосъя кенеш. Вуоно инвесторъёс куинь ӵектосъёсты дэмлазы, кыкез соос спортэн герӟаськемын. Константин Бузанов теннис кортъёсын спортъя центрлэсь ӵектоссэ возьматӥз, солэн верамезъя, со Нылпи творчествоя юртлэн интывылаз луыны кулэ. «Али бадӟым теннис дуно усе. Нылпиен нимаз ужан 1,2 -1,5 сюрс манет усе», — вераз Бузанов. Центрын чакламын адӟытонъёслы павильон, шобретсэ воштыса, со баскетболэн, волейболэн, мини-футболэн шудон интылы пӧрмоз. Инвесторлэн верамезъя, центрын ӝӧквыл теннисэн шудонъя нылпиослы школа луыны быгатоз. Солы капчиятонъёс чакланы луоз. Ӵектослэн дуныз 112 миллион манет. Асдунзэ 8–10 ар куспын берыктыны чакламын. Пӧртэм площадкаосы часкын 25–100 адями ветлоз. Инвестициосъя кенешлэн ёзчиосыз огкылэ вуизы, ӵектосэз мукет интыын улонэ пыӵатоно шуыса, угось юрт ярдурлэсь туссэ уродмытыны быгатоз. Вормонлы 40 ар урамын, Ухтомской урамлы матын, мукетсэ спортъя огъетэз пуктыны ӵектэ «Арена Университет» компания. Кенешын пусйизы, та микрорайон туж ӝог паськыта, отын улӥсьёслы спортъя объектъёс туж кулэ. Ӵектослэн дуныз 500 миллион манет котыр, огъетэ уй-нуналаз 4 сюрс 500 адями ветлыны быгатоз. Чакланъёсъя, пӧртэм коньдэтъёсы со 40 миллион манет пала вытъёс ваёз. Муниципалитетлэсь музъемез висъян но инженер коммуникациос ласянь юрттэт кулэ. Кар ӵектослы дурбасьтыны пуктӥз. ПКФ «Факт» компанилэн кивалтӥсез Андрей Лямин Кызьпу арамаез умоятонъя ӵектосэн тодматӥз, со инты калыкын Кеч парк нимын тодмогес. Чакламын кечлы укшась арка, Авангардной урам палан 200 автомобильлы парковка, кафе, вузкарон палаткаос, отын сиён-юонэн но син-пель кузьымъёсын вузкарозы, фотосессиос ортчытъяны но кузпалъяськонэз пусйыны беседка, бызьылон сюрес, спорт площадка, спортъя клуб, скалодром, нылпиослы шудон инты, амфитеатрен сцена. Паркын удмуртъёслэсь воршудвыжы пусъёссэс пуктыны чакламын. «Парклэсь интывылзэ воштыны ум малпаське», — пусйиз Лямин. Ӵектослэн дуныз 250 миллион манет, ваньзэ ас вылаз басьтоз инвестор. Спортъя огъетэз 3 арскын пуктыны чаклало. Ӵектослы оглом умой дунъет сётӥзы, но инвестициосъя кенешлэн тросэз ёзчиосыз писпуосты коран пумысен сюлмаськемзэс веразы. Ижкар администрацилэн кивалтӥсезлэн воштӥсез Владимир Нестеренко малпамъя, со калык пӧлын тулкымъяськон ӝутыны быгатоз. Индустри ёрослэн кивалтӥсез Любовь Зайцева тодэ вайытӥз, паркын удмурт йӧскалык праздникъёс ортчытъясько, соин ик ӵектосын сое но лыдэ басьтоно. «Парк али парк кадь ик ӧвӧл, огшоры вож инты. Гужем сад, Киров нимо парк, Космонавтъёслэн парксы туала кутонъёслы уг тупало ке но, соос паркъёслы укшало ик, нош татын усьтэм площадка. Соин ик ми сое инвестициосъя кенеше инъет шуыса поттӥмы. Ӵектос умой, но отын вань йӧскалык ужпум». — вераз Ижкарлэн тӧроез Юрий Тюрин. Чакланъёсъя, ӵектосэз йылаз-пумаз вуттон уже администрациысь ӧнерчиосты но «Удмурт Кенешез» кыскозы. Тегъёс: Мерлык Спорт Лулчеберет Ижкар ЮрийТюрин инвестициос паркъёс шутэтскон  